SKRIFTLIG FORESPØRGSEL E-3576/02

af Herbert Bösch (PSE) til Kommissionen

(13. december 2002)

Om: Fremme af arbejdstagernes grænseoverskridende mobilitet EURES

I forslaget til Kommissionens beslutning om anvendelse af Rådets forordning (EØF) nr. 1612/68(1) i forbindelse med en sammenholdning af udbuddet af ledige arbejdspladser og antallet af arbejdssøgende anføres det i en af betragtningerne, at EURES-nettet i lyset af de indvundne erfaringer og i betragtning af den seneste udvikling på det område, hvor det finder anvendelse, bør integreres bedre i den virksomhed, som varetages af medlemsstaternes arbejdsformidlende myndigheder og, at den nuværende opdeling af beføjelser og beslutningsprocedurer bør omlægges.

Som følge af en sådan ændring vil de nationale arbejdsformidlende myndigheder få tildelt alle EURES-midlerne. Og der vil ikke længere blive afsat midler specielt til projekter i grænseregioner. Det er imidlertid netop grænseområderne, der efter kandidatlandenes tiltrædelse i 2004 specielt skal fokuseres på.

Hvor stor betydning tillægger Kommissionen fremme af grænseregionerne inden for rammerne af EURES? Vil Kommissionens ovennævnte beslutning indeholde en særlig artikel herom, der anerkender betydningen af EURES-nettet for grænseregionerne (EURES-T) og af dets opgaver? I benægtende fald bedes Kommissionen oplyse, hvorfor der ikke vil indgå en sådan artikel i Kommissionens beslutning?

Med EU-udvidelsen i 2004 vil grænseregionerne få endnu større betydning. Hvordan har Kommissionen til hensigt at sikre, at grænseregionerne også efter reformen af EURES fremmes i samme omfang?

Der vil kunne gennemføres mange innovative EURES-projekter med stor succes, navnlig på grund af samspillet mellem de arbejdsformidlende myndigheder og arbejdsmarkedet parter. Kan Kommissionen garantere, at arbejdsmarkedets parter også i fremtiden vil blive inddraget i EURES?

Hvilke yderligere foranstaltninger til fremme af arbejdstagerens mobilitet i grænseregionerne påtænker Kommissionen?

(1) EFT L 257 af 19.10.1968, s. 2.

Svar afgivet på Kommissionens vegne af Anna Diamantopoulou

(31. januar 2003)

Fremme af arbejdstagernes mobilitet på tværs af grænserne i grænseregionerne er et element af afgørende betydning i Eures. Målsætningerne for Eures er som beskrevet i Kommissionens nye beslutning(1) at fremme udviklingen af europæiske arbejdsmarkeder, som er åbne og tilgængelige for alle, den tværnationale, tværregionale og grænseoverskridende udveksling af tilbud og ansøgninger om beskæftigelse, gennemskueligheden og udvekslingen af oplysninger om de europæiske arbejdsmarkeder, herunder om levevilkår og uddannelsesmuligheder, og udviklingen af metoder og indikatorer til dette formål. I overensstemmelse med Rådets forordning nr. 1612/68/EØF af 15. oktober 1968 om arbejdskraftens frie bevægelighed inden for Fællesskabet omfatter de aktiviteter, som udvikles inden for rammerne af Eures, tværnationale, grænseoverskridende og sektorbestemte aktiviteter. Kommissionens beslutning henviser til grænseoverskridende aktiviteter, herunder de arbejdsformidlinger, som er ansvarlige for grænseregionerne, og arbejdsmarkedets parter på forskellige niveauer. Sammensætningen og hovedprincipperne for den fremtidige tilrettelæggelse af de grænseoverskridende partnerskaber under Eures vil blive fastlagt i Eures-charteret, som Kommissionen vil vedtage i foråret 2003.

Målsætningerne for Eures, herunder de grænseoverskridende aktiviteter i grænseregionerne, vil også være gældende efter udvidelsen i overensstemmelse med traktaterne og under hensyntagen til overgangsordningerne for den frie bevægelighed for personer. Forberedelse på udvidelsen er et af de vigtigste punkter i arbejdsprogrammet for Eures i 2003. Omfanget af det budget, som er til rådighed for Eures, vil også i fremtiden blive fastlagt af budgetmyndighederne.

Kommissionen mener, at arbejdsmarkedets parters aktive deltagelse er af afgørende betydning for, om Eures bliver vellykket. I henhold til Kommissionens nye beslutning om Eures bliver arbejdsmarkedets parter repræsenteret på europæisk plan både i strategigruppen på højt niveau og arbejdsgruppen. Som allerede nævnt ovenfor bliver hovedprincipperne for den fremtidige tilrettelæggelse af de grænseoverskridende partnerskaber under Eures fastlagt i Eures-charteret. I Kommissionens forslag findes der bestemmelser om, at et grænseoverskridende partnerskab omfatter de offentlige arbejdsformidlinger samt fagforeninger og arbejdsgiverorganisationer i alle de involverede regioner.

Ud over Eures anvendes navnlig Interreg-støtte til at fremme arbejdstagernes mobilitet i grænseregionerne.

(1) K(2002) 5236 endelig udg.